SKRIFTLIG FORESPØRGSEL E-0183/00

af Konstantinos Hatzidakis (PPE-DE) til Kommissionen

(31. januar 2000)

Om: Forurening af grundvandet i forskellige områder i Grækenland

Ifølge nogle oplysninger fra den græske presse er der i grundvandet i fem områder af grækenland, dvs. den thessaliske slette og sletterne i Ilia, Messinia, Thessaloniki og Thessalien konstateret et indhold af nitrater, der langt overstiger de tilladte værdier.

Kan Kommissionen oplyse, om den har kendskab til grundvandsforureningen i de ovennævnte områder? Hvad er de sandsynlige følger af nitratkoncentrationer langt over det tilladte niveau? Har Grækenland gennemført direktiv 91/676(1) og har det vedtaget regler for god landbrugspraksis samt et handlingsprogram, sådan som det kræves i direktivet, med henblik på at undgå forurening af vandet med nitrat?

(1) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(24. marts 2000)

Kommissionen er bekendt med, at der i Grækenland er problemer med forurening af både grundvand og visse søer, reservoirer og lukkede bugter (eutrofiering) med kvælstof fra landbruget (intensiv dyrkning og husdyrhold). For højt indhold af nitrat i grundvandet kan være sundhedsskadeligt for børn, idet det kan omdannes til nitrit i brøndvand eller fordøjelseskanal (spædbarnscyanose), og nitrit mistænkes desuden for at blive kræftfremkaldende ved reaktion med mavesyren. Nitrater kan fra grundvandet transporteres ud til overfladevand og havet og dér fremme eutrofiering (unormalt høj alge- og planktonvækst).

Grækenland har først meget sent (1997) gennemført Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget, og har netop (i 1999) udpeget syv sårbare zoner i forbindelse med grundvandsforurening, men samtidig påpeget, at der også vil blive udpeget andre zoner. Der findes endnu ikke officielle handlingsprogrammer for nogen af de udpegede områder.

I henhold til Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje(1) har der i Thessalien siden 1995 forsøgsvis kørt et meget afgrænset program (30 000 ha bomuld) for nedbringelse af gødskning med kvælstof. Dette program har Kommissionen godkendt. Resultaterne lover godt, og denne fremgangsmåde vil utvivlsomt kunne danne inspiration for kommende handlingsprogrammer for sårbare områder.

Kommissionen har konstateret, at de nationale foranstaltninger til gennemførelse af direktiv 91/676/EØF, som de græske myndigheder har givet Kommissionen meddelelse om, ikke er i overensstemmelse med direktivet og besluttede den 22. december 1999 at indbringe sagen for Domstolen. Kommissionens klagepunkter er bl.a., at der mangler kodekser for godt landmandskab, overvågning af vandområderne med eutrofiering og handlingsprogrammer for de udpegede sårbare zoner.

Det skal bemærkes, at kodekser for godt landmandskab er obligatorisk både for nitratfølsomme områder og for områder, der er omfattet af Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2).

(1) EFT L 215 af 30.7.1992.

(2) EFT L 160 af 26.6.1999.